Astăzi tendinţa este aceea de a accede spre modernitate. Uitam însă, de cele mai multe ori, de unde s-a pornit în această ascensiune. Împrumutăm chiar unele aspecte şi obiceiuri din viaţa occidentalilor, le punem în practică, ne bucurăm de ele şi le acordăm întâietate pentru că presa şi televiziunea se ocupă cu punerea în circulaţie a datelor despre ele. Practicile şi obiceiurile noastre tradiţionale nu au fost însă uitate de elevii şi profesorii lor de la Şcoala Gimnazială „O. Hulea” Aiud care şi-au propus întocmai familiarizarea cu modul de desfăşurare a unor ritualuri străvechi întrucât multe dintre aceste obiceiuri, practici şi rituri se mai practică şi astăzi. Consider că temele propuse spre abordare au stârnit curiozitate şi interes din partea elevilor şi-i va ajuta, în aceeaşi măsură, să cunoască, să înţeleagă şi să facă faţă cu succes, din acest punct de vedere, în momentele cruciale ale vieţii: Naşterea, Nunta, Moartea. Azi, 11 decembrie, ei au participat la şezătoare, activitate desfăşurată în Muzeul din incinta şcolii.



